**Peiter Negelsen billedhogger** ble født omkring 1607. Han døde tidligst i 1680. Han regnes som mesteren for en mengde vestnorsk kirkeinventar av tre og stein i bruskbarokk-stil. Det kalles bruskbarokk fordi utskjæringene minner om buene i et øre.

Han har arbeidet både ut fra Bergen og Stavanger med borgerskap begge steder.

Læretid
-------

Vi vet ikke sikkert hvor han gikk i lære. Hans Gudewerdt den eldre, var oldermann i snekkerlauget i Eckernförde i Holstein. Han hadde en lærling som het Peter Neelsen. Han ble svenn i 1627, som tilsier at han da hadde avsluttet læretiden.. Det er gjettet på at han var identisk med Peiter Negelsen.

I Bergen i perioden 1634-1657
-----------------------------

Han laget en rekke arbeider i Vestland, Sunnmøre og Ørlandet fra 1634 og framover til 1657.

Han tok borgerskap i Bergen i 1644.

I skattemanntallet for Bergen 1645 er han oppført med en svenn og en dreng.

Det siste skriftlige vitnesbyrd om ham i Bergen er da hans "hus og grund" i Nordnes i Bergen er taksert i 1657.

I Stavanger i perioden 1657-1669
--------------------------------

På 1650-tallet tok Peiter billedhugger trolig borgerskap i Stavanger.

Han er omtalt i 1665.

Han var gift i 1668. Da ble Peiter Bilthugger stevnet for gjeld i Stavanger. Kona møtte på hans vegne.

I 1669 døde stedatteren og kona. Billedhogger Peiters stedatter ble begravd inne i Domkirken i smalegangen 25.4.1669.  Noen dager etter (29.4.1669) tinglyser Peiter bilthugger brev fra stedatteren Kirsten Jakopsdatter, som nå er død. Hun ga en gave til moren, bad om en anstendig begravelse og at resten gikk til stefaren for et epitafi i Domkirken. 17.5.1669 døde billedsnekkerens kone.

I Kopervik og Skudesnes i perioden 1657-1676
--------------------------------------------

Han hadde en brygge i Kopervik fra 1657, og et hus fra 1659.

Etter 1669 er han ikke omtalt i Stavanger. Det har vært gjettet på om han var identisk med Peiter Nilsen, som var borger i Kopervik og Skudesnes i 1674 til 1676.

Billedhoggerarbeider
--------------------

Antagelig var han en av bilthuggerne som stod for det rike inventar i Borgund kirke på Sunnmøre i 1638. Det omfattet altertavle, korskille (fjernet 1847), døpefont med himling, en lang galleribrystning og et epitafium, alt prydet med ornamentikk og skulpturer. Siden kirken brant i 1904 kjennes inventaret bare fra uskarpe fotografier og en kortfattet beskrivelse fra 1911.

Altertavlen fra Ørskog kirke på Sunnmøre (sannsynligvis 1642), skal etter tradisjonen være forarbeidet av de samme bilthuggere som utførte Borgund-inventaret. At Peiter var en av bilthuggerne, synes bekreftet av ørskog-tavlens likhet med altertavlen i Kinn kirke i Nordfjord, der "Peiter bilthouger" fikk betaling for arbeid på altertavlen i 1644.

Peiter arbeidet også i stein. Ifølge lensregnskapene for Bergenhus 1642–43 hadde han av lensherren fått i oppdrag å hugge til kleberstein, som skulle sendes til København, fra klosterbygningene på Selje og Lysekloster. Arbeider i stein som med en viss sannsynlighet kan tilskrives ham, er en utvendig minnetavle på Borgund kirke, Sunnmøre, og et relieff på Stadsporten i Bergen. Minnetavlen i sandstein over prost Hans Gaas (d. 1644), har toppstykke og understykke av kleber med bilthuggerverk. Motivene er monumentale med bruskverk og kerubhoder, og symbolske, med blant annet en sovende putto med timeglass, hodeskalle og flammende urne.

I 1669 omtales Peiter bilthugger i forbindelse med et epitafi i Stavanger domkirke. Allerede i 1903 skrev Andreas Emil Erichsen at flere av epitafiene i Domkirken kan komme fra Peiter. En rekke arbeider som tidligere var knyttet til Anders Lauritzen Smith, men som mer trolig er laget av Peiter.

Michael Heng gir en samlet oversikt over kjente arbeider. Noen av hans arbeider er:

* Altertavle i Hareid kirke (1660), som opprinnelig er fra Hospitalkirken i Stavanger.
* Altertavler i Åkra kirke (1663), Time kirke (1666) og Førde kirke (1666).
* Prekestol i Sokndal kirke (1666).
* Prekestolen i Stavanger domkirke (1658).
* Flere skap, blant annet ett i Kunstindustrimuseet i Trondheim (ca. 1660).
* Epitafier:
	+ "Borgermester Severin Pedersen Godtzen med hustru og barn" (1660, staffert 1662).
	+ "Biskop Marcus Christensen Humble med familie" (1664).
	+ "Lektor Johan Hiermann med familie" (1664) i Stavanger domkirke.
	+ "Sogneprest Christen Jenssen Hegelund med sine to hustruer" i Ørskog kirke (1673).
	+ "Lektor Jens Morsing med familie" i Hjelmeland kirke (1680).

Referanser
----------

1. ↑  Michael Heng: Billedhuggeren i Stavanger, Stavangeren, Stavanger, 2023, side 45.
2. ↑  Michael Heng: Billedhuggeren i Stavanger, Stavangeren, Stavanger, 2023, side 59.
3. ↑  Ellen Marie Magerøy: Peter Negelsen i Norsk kunstnerleksikon på snl.no. Hentet 27. november 2022 fra
4. ↑  Michael Heng: Billedhuggeren i Stavanger, Stavangeren, Stavanger, 2023, side 45.
5. ↑  Michael Heng: Billedhuggeren i Stavanger, Stavangeren, Stavanger, 2023, side 41.
6. ↑  Magerøy, Ellen Marie: Peter Negelsen i Norsk kunstnerleksikon på snl.no. Hentet 27. november 2022 fra
7. ↑  Magerøy, Ellen Marie: Peter Negelsen i Norsk kunstnerleksikon på snl.no. Hentet 27. november 2022 fra
8. ↑  Michael Heng: Billedhuggeren i Stavanger, Stavangeren, Stavanger, 2023, side 49.
9. ↑  Axel Kielland: Stavanger borgerbog, 1935 -
10. ↑   Doretha Platou: Anders L. Smith : en norsk billedskjærer fra 1600 årene, 1928, side 153.
11. ↑  Andreas Emil Erichsen: Samlinger til Stavangers historie. Bind 1, 1903 - .
12. ↑  Statsarkivet, PA 1 Anders Bærheim
13. ↑  S. H. Finne-Grønn: begravelsesdata fra Stavanger Domkirkes regnskap, Norsk Slektshistorisk tidsskrift, bind 4, 1934, side 141.
14. ↑  Andreas Emil Erichsen: Samlinger til Stavangers historie. Bind 1, 1903 - .
15. ↑  S. H. Finne-Grønn: begravelsesdata fra Stavanger Domkirkes regnskap, Norsk Slektshistorisk tidsskrift, bind 4, 1934, side 141.
16. ↑  Michael Heng: Billedhuggeren i Stavanger, Stavangeren, Stavanger, 2023, side 50.
17. ↑  .
18. ↑  Axel Kielland: Stavanger borgerbog, 1935 - .
19. ↑  Magerøy, Ellen Marie: Peter Negelsen i Norsk kunstnerleksikon på snl.no. Hentet 27. november 2022 fra
20. ↑  Magerøy, Ellen Marie: Peter Negelsen i Norsk kunstnerleksikon på snl.no. Hentet 27. november 2022 fra
21. ↑  Magerøy, Ellen Marie: Peter Negelsen i Norsk kunstnerleksikon på snl.no. Hentet 27. november 2022 fra
22. ↑  Andreas Emil Erichsen: Samlinger til Stavangers historie. Bind 1, 1903 - .
23. ↑  Bård Amundsen: Forskere har oppdaget at noe ikke stemmer med Norges flotteste barokkunst fra 1600-tallet, Forskning.no, 191.11.2022 -. Han viser til Lise Chantrier Aasen og Hilde Smedstad Moore: «Stavanger domkirkes barokke inventar under lupen: Hvem har skåret og hvem har malt?», Norske Konserves, 2001/2.
24. ↑  Michael Heng: Billedhuggeren i Stavanger, Stavangeren, Stavanger, 2023.
25. ↑  Sigurd Rygh: "Stavanger hospitalkirkes gamle altertavle". Ætt og Heim 1972

|  |  |
| --- | --- |
| Oppslagsverk/autoritetsdata | Norsk kunstnerleksikon **·** Kunstindeks Danmark **·** KulturNav
 |

Portal: Kunst